### Beslutning

Sagen udsættes.

### Sagsfremstilling

## Resume og sagens baggrund

I januar 2020 fik Børn- og Familieudvalget en orientering om udpegningen af trafikfarlige skoleveje og konsekvenserne heraf.

Teknik- og Miljøudvalget besluttede herefter den 4. april 2020 at genvurdere udpegningen af trafikfarlige skoleveje, som omhandler en kortlægning af trafikfarlige skoleveje uden for byzoner. Den tidligere kortlægning er ikke revideret siden 2011.

Den nye skolevejsanalyse og dermed opdatering af kort over trafikfarlige skoleveje skal nu godkendes som grundlag for det videre arbejde med trafiksikkerhed, tildeling af buskort og beregning af udgifterne til buskort.

## Indstillinger

Direktøren indstiller, at opdateringen af kortene over trafikfarlige skoleveje godkendes, og at de danner grundlag for det videre arbejde med trafiksikkerhed, tildeling af buskort og beregning af udgifterne til buskort.

## Behandling

Børn- og Familieudvalget, Teknik- og Miljøudvalget, Økonomiudvalget, Kommunalbestyrelsen.

## Sagsfremstilling

Ifølge Folkeskolelovens § 26 skal kommunen tilbyde befordring til børn, der har langt til skole og til børn, der ellers ville skulle færdes på en trafikfarlig vej. For at sikre korrekt og ensartet bevilling af befordring foretages en generel vurdering af hvilke veje, der er farlige at færdes på for børn i forskellige aldersgrupper.

Børn- og Familieudvalget ønskede den 15. januar 2020, at administrationen så nærmere på en genvurdering af trafikfarlige skoleveje. Teknik- og Miljøudvalget besluttede herefter den 4. april 2020 at genvurdere udpegningen af trafikfarlige skoleveje, som omhandler en kortlægning af trafikfarlige skoleveje uden for byzoner. Den tidligere kortlægning er ikke revideret siden 2011.

I vurderingerne indgår de trafikale og udformningsmæssige forhold samt den faktiske uhelds- og skadesrisiko. Ligeledes indgår børnenes evne til at begå sig i trafikken i forhold til klassetrin.

Kortene for skoleveje uden for byer er blevet opdateret således, at der tages hensyn til ændringer i trafikken og forhold på vejene med videre. Materialet har været til høring på skolerne.

De opdateret kort og tilhørende notat er vedlagt. Bilag 1 er et baggrundsnotat om udpegningsmetode for trafikfarlige skoleveje, og Bilag 2 omfatter bilagene til notatet - Bilag B1, B2 og B3 (tidligere og nye kort).

Den videre proces

*Ikrafttrædelse*De opdaterede kort indeholder både strækninger, som tidligere har været vurderet som trafikfarlige, men som nu vurderes som sikre, og strækninger, som tidligere har været vurderet som sikre, men som nu vurderes som farlige. Dermed vil der potentielt både kunne være elever, som får ret til buskort, og elever, som mister retten til buskort, når den nye kortlægning træder i kraft.

Af hensyn til elevernes sikkerhed, samt familiernes planlægning, foreslås det, at kortene træder i kraft den 14. august 2023. Dette vil få følgende konsekvenser for eleverne:

* Elever, som får ret til buskort på baggrund af de nye kort, tildeles dette.
* Elever, som mister retten til buskort, fratages dette.

De nye kort vil dermed være fuldt indfaset fra den 14. august 2023.

Udgifter til buskort

Fagcenter for Børn, Læring og Uddannelse afholder udgifterne til buskort til skoleelever. Der er endnu ikke foretaget en præcis beregning af de eventuelle ekstraudgifter, da dette vil afhænge af hvilke elever, som er indskrevet på hver skole i de kommende skoleår. Der kan først foretages beregninger af de økonomiske konsekvenser efter februar 2023, når skoleindskrivningen er gennemført.

Skoleveje i byzoner

Der bliver i tilknytning til skolevejsanalysen udarbejdet løsningsforslag for skoleveje i byzoner med henblik på at optimere trafiksikkerheden. De anbefalede ruter i byområder vil blive kortlagt.

## Økonomiske konsekvenser

De økonomiske konsekvenser vil foreligge efter februar 2023, når skole indskrivningen er gennemført.

Børn- og Familieudvalgets møde den 30. november 2022:

Anbefales med den bemærkning, at Børn- og Familieudvalget ønsker en opfølgning på grundlaget for farlige skoleveje i Svebølle byzone.

Teknik- og Miljøudvalgets møde den 1. december 2022:

Ikke til stede: Mik Christensen (F)
Sagen udsættes til næste møde.

## **Administrationens bemærkninger**

Teknik- og Miljøudvalget har med henvisning til Færdselslovens § 3 stk. 3 ønsket at få at vide, hvad Politiet har sagt til analysen.

Administrationen kan oplyse, at udpegningsmetoden blev præsenteret for Midt- og Vestsjællands Politi af Kalundborg Kommune og Rambøll mandag den 31. august 2020. Kalundborg Kommune fik som afslutning på mødet en mundtlig accept fra Politiet i forhold til at arbejde videre med metoden og udpegningen, idet det blev aftalt at sende udpegningen i høring hos skolerne inden, den endelige udpegning blev fastlagt. Høringen hos skolerne fandt sted i august 2021.

Herudover har Teknik- og Miljøudvalget ønsket en forklaring på, hvorfor Hovvej mellem [adresse] og [adresse] er røget ud.

Da Hovvej mellem [adresse] og [adresse] i udgangspunktet ville bortfalde fra den opdaterede udpegning på baggrund af de indsamlede trafikdata, blev strækningen besigtiget af Rambøll den 8. november 2021 med henblik på en yderligere vurdering. På besigtigelsen blev det vurderet, at strækningen generelt har tilstrækkelige oversigtsforhold og en acceptabel vejbredde. I kurven Hovvej/Østervang kan der efter forholdene forekomme høj hastighed, men da oversigtsforholdene vurderes tilfredsstillende, blev det vurderet, at strækningen ikke længere burde indgå i udpegningen. For uddybning af besigtigelsen henvises der til Bilag 3, som er et notat af den 24. oktober 2022.

Angående analysens afgrænsning mellem skoleveje på landet og skoleveje i byzone, kan administrationen oplyse, at rådgiverens anbefalinger er blevet fulgt. På baggrund af Rambølls erfaringer og anbefaling, blev det således ved projektopstarten besluttet, at analysen kun skulle omfatte veje i landområder.

Anbefalingen skyldes de lavere hastigheder i byområder (som udgangspunkt 50 km/t). Samtidig er der generelt en stor forekomst af fortov langs især de større veje i byer, og generelt gode krydsningsfaciliteter på de større veje. Dette sikrer, at der normalt ikke forekommer risikomomenter, der gør kommunal befordring af skoleeleverne særligt påkrævet.

I tillæg til skolevejsanalysen for landområder blev det imidlertid besluttet, at der skal gennemføres en udpegning af anbefalede skoleveje i byområder gennem opstilling af kriterier og udarbejdelse af kort, der viser kommunens anbefalede skoleveje, og hvor eventuelle midler til trafiksikkerhed i byområderne kan koncentreres.

### Sagens forløb

Birgit Kristoffersen og Familieudvalget
Børn- og Familieudvalget anbefaler ikke indstillingen fordi man mener der fortsat mangler afklaring på fremsendte spørgsmål vedrørende byzone og landzone i Svebølle.